b'\n_START_ARTICLE_\nMarko Do\xc5\xa1en\n_START_PARAGRAPH_\nMarko Do\xc5\xa1en (Mu\xc5\xa1aluk kraj Gospi\xc4\x87a, 7. srpnja 1859. \xe2\x80\x93 Zagreb, 7. rujna 1944.) \xe2\x80\x93 hrvatski politi\xc4\x8dar_NEWLINE_Zavr\xc5\xa1io je pu\xc4\x8dku \xc5\xa1kolu u Lici i jedan razred gimnazije u Bjelovaru. Po\xc4\x8deo se baviti trgovinom, ali 1890. odlazi u Rusiju i otvara knji\xc5\xbenicu u Petrogradu. U suradnji s ruskim povjesni\xc4\x8darom M. Filipovim izdaje knjigu "Hrvati i njihova borba s Austrijom". Vratio se u Gospi\xc4\x87 1893., a godinu poslije osnovao je tjednik "Hrvat", glasilo gospi\xc4\x87kog kluba Stranke prava. Ure\xc4\x91ivao ga je deset godina. S njime su u klubu sura\xc4\x91ivali Fran Bini\xc4\x8dki i Milan Ogrizovi\xc4\x87._NEWLINE_Zastupnik je Star\xc4\x8devi\xc4\x87eve stranke prava u Hrvatskom saboru od 1913. do 1918. Bio je osobnim prijateljem Ante Star\xc4\x8devi\xc4\x87a._NEWLINE_Poslije 1918. \xc4\x8dlan je HRSS-a. Izabran je za zastupnika na izborima 1920., 1923. i 1925., kada je u\xc5\xa1ao u hrvatski Sabor. Nakon sporazuma Pa\xc5\xa1i\xc4\x87 - Radi\xc4\x87 1925. prekida suradnju sa Stjepanom Radi\xc4\x87em. Nakon uvo\xc4\x91enja \xc5\xa1estosije\xc4\x8danjske diktature pristupa usta\xc5\xa1kom pokretu._NEWLINE_Jedan je od organizatora Velebitskog ustanka 1932. Prije izvo\xc4\x91enja akcije odlazi u emigraciju i pridru\xc5\xbeuje se Anti Paveli\xc4\x87u u Italiji._NEWLINE_Nakon progla\xc5\xa1enja NDH-a vratio se u Hrvatsku i 1942. postao predsjednikom obnovljenog Hrvatskog dr\xc5\xbeavnog sabora. Usprkos poodmakloj dobi i te\xc5\xa1koj bolesti predvodi skupinu saborskih zastupnika, koja je 30. studenog 1942. predala Anti Paveli\xc4\x87u podu\xc5\xbei memorandum, koji sadr\xc5\xbei ozbiljnu kritiku vanjske i unutarnje politike NDH. U memorandumu se kritiziraju Rimski ugovori i demografsko uni\xc5\xa1tenje hrvatskog naroda u Dalmaciji, zahtijeva se rje\xc5\xa1enje pitanja Dalmacije i Hrvatskog primorja, upozorava se na korupciju i nestru\xc4\x8dnost u upravi, na nezakonite postupke u logorima i op\xc4\x87i osje\xc4\x87aj pravne nesigurnosti. Zahtijeva se reorganizacija i novi saziv Sabora, pobolj\xc5\xa1anje stanja u upravi i vojsci, pu\xc5\xa1tanje iz logora svih koji su tamo neopravdano zato\xc4\x8deni i zatvaranje samo na temelju redovnog sudskog postupka. Reakcija je brzo uslijedila, u prosincu, Sabor je raspu\xc5\xa1ten, ali je Marko Do\xc5\xa1en i dalje ostao na \xc4\x8delu njegova Predsjedni\xc5\xa1tva. Godine 1944. imenovan je hrvatskim vitezom. Umro je u rujnu 1944. u 85. godini \xc5\xbeivota. Pokopan je na Mirogoju uz najvi\xc5\xa1e vojne i dr\xc5\xbeavni\xc4\x8dke po\xc4\x8dasti._NEWLINE_Otac je Ante Do\xc5\xa1ena, hrvatskog \xc4\x8dasnika i novinskog urednika.'